Up-298/00
Natisni
Opravilna št.:
Up-298/00
Datum odločitve:
21. 5. 2002
ECLI:
ECLI:SI:USRS:2002:Up.298.00
Akt:
Ustavna pritožba A. A. zoper ravnanje okrajne sodnice v Črnomlju
Izrek:
Ustavna pritožba A. A. zoper ravnanje okrajne sodnice v Črnomlju se zavrže.
Evidenčni stavek:
Ker pritožnik z ustavno pritožbo ni utemeljil, katere človekove pravice in temeljne svoboščine naj bi mu bile kršene, Ustavno sodišče ustavne pritožbe ni sprejelo.
Geslo:
Nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
16. 8. 2000
Vrsta odločitve:
sklep
Vrsta rešitve:
zavrženje
Dokument:
US21460
Up-298/00
21. 5. 2002
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper ravnanje okrajne sodnice v Črnomlju se zavrže.
Obrazložitev
1. Pritožnik je dne 14. 8. 2000 vložil ustavno pritožbo zoper sodnico Okrajnega sodišča v Črnomlju. Sodnica naj bi mu kršila človekove pravice s tem, ker naj bi izvršbo proti pritožniku nadaljevala kljub sklepu Višjega sodišča v Ljubljani št. III Cp 723/2000 z dne 28. 6. 2000, s katerim je sodišče druge stopnje pritožnikovi pritožbi ugodilo in razveljavilo sklep Okrajnega sodišča v Črnomlju opr. št. In 9/99-4 z dne 1. 12. 1999.
Pritožnik je ustavni pritožbi poleg tega sklepa priložil še sklep Višjega sodišča v Ljubljani št. III Cp 722/2000 z dne 21. 6. 2000, s katerim je bil zavrnjen njegov ugovor zoper sklep o izvršbi Okrajnega sodišča v Črnomlju, opr. št. I 99/00053 z dne 14. 6. 1999. Ustavno sodišče je pritožnika z dopisom z dne 18. 9. 1999 pozvalo, naj ustavno pritožbo dopolni v skladu s členi 50 do 53 Zakona o Ustavnem sodišču (Uradni list RS, št. 15/94 - v nadaljevanju ZUstS) in ga opozorilo na posledice, če pritožnik ustavne pritožbe v danem roku ne bo dopolnil.
2. Pritožnik je dne 9. 10. 2000 sicer poslal dopolnitev ustavne pritožbe, vendar je ta še vedno tako nepopolna, da je ni bilo mogoče obravnavati. Pritožnik v dopolnitvi ustavne pritožbe zgolj navaja, da ima po 50. členu Ustave vsak državljan pravico do socialne varnosti, invalidi pa še posebne pravice po 52. členu Ustave, ni pa navedel, katerega od obeh sklepov Višjega sodišča v Ljubljani izpodbija, niti ni obrazložil kršitve navedenih ustavnih pravic. Ker pritožnik ustavne pritožbe ni dopolnil v skladu s pozivom, je Ustavno sodišče ustavno pritožbo zavrglo.
3. Pri tem Ustavno sodišče pritožniku pojasnjuje, da je Višje sodišče v Ljubljani s sklepom III Cp 723/2000 z dne 28. 6. 2000 pritožnikovemu ugovoru ugodilo, ker je bila glede izterjave že dovoljena izvršba s sklepom Okrajnega sodišča v Črnomlju, opr. št. I 99/00053 z dne 14. 6. 1999, o pritožbi proti temu sklepu pa je Višje sodišče že odločilo s sklepom št. III Cp 722/2000 z dne 21. 6. 2000, s katerim je pritožbo pritožnika zavrnilo kot neutemeljeno in sklep o izvršbi obdržalo v veljavi.
4. Senat Ustavnega sodišča je sprejel ta sklep na podlagi četrte alineje prvega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.
Predsednik senata
dr. Lojze Ude